
DOINA COPACIULUI-VERB 
 
foaie verde-n rugi de coastă 
înflorit-a-n rai fereastră: 
copaciul din ţara noastră 
zburatu-s-a pe-o măiastră 
până în povestea voastră: 
Copaciul Hristos de Munte 
coaroana-i sângeră-n frunte... 
 
 
...scăpărăm şi scăpărăm 
la miez de văzduh intrăm 
la miezul de Dumnezeu 
unde doarme Duhul greu 
în valea fântânilor 
pe vara păunilor 
 
şi cântăm din stea în stea 
bulgăraş din soartea mea 
şi cântăm din brad în aştri 
vădim  nimburi de sihaştri: 
câtu-i lumea de ierboasă 
preface gândul în coasă 
câtu-i valea de sulfină 
tocma-n munte e lumină 
unde Maica tot suspină... 
 
„-de ce suspini – Maică Sfântă 
de ce-n pisc ţi-e vorba frântă?” 
 
...a răspuns un glas uşure 
din volbura de pădure 
lacrimă de lacrimă 
prefăcute-n patimă: 
 
„-...un copaci s-a-nluminat 
păsările au zburat 
corbii s-au încrucişat 
craca i s-a-ncenuşat 
cenuşa s-a spulberat: 
vorbele pe râu s-au dus 
către-apus – tot către-apus...” 
 
...a rămas doar o scânteie 
fagure  de sfânt' femeie: 

„...fiul meu – copaciul meu 
fiul meu şi stihul meu 
cheamă-ţi maica – cheamă-ţi fraţii 
să-nlumine iar Curaţii 
cheamă Duh de Mătrăgună 
cuvintele se răzbună: 
se răzbună în izvoare 
să ardă mierea în floare 
se răzbună-n cruci de vânturi 
sare foc din miez de scânduri 
se răzbună-n frunţi de munţi 
de se-arată zei cărunţi...” 
 
„-nu mai plânge – Maică-a Lumii: 
arde-n pisc Stihia Strunii 
şi pogoară drept din Lună 
Rege Verb şi Zâna Bună...!” 
 
...din plugari stihuitori 
ard heruvii peste nori 
brazii toţi şi-au pus cunună 
...nu se plânge-n zbor de strună... 

